[pic] | EUROOPA KOMISJON |

Brüssel 13.12.2010

KOM(2010) 786 lõplik

2009/0059 (COD)

Euroopa Liidu toimimise lepingu artikli 294 lõike 6 kohane KOMISJONI TEATIS EUROOPA PARLAMENDILE,

milles käsitletakse nõukogu seisukohta eesmärgiga võtta vastu Euroopa Parlamendi ja nõukogu määrus, millega muudetakse määrust (EÜ) nr 1934/2006, millega luuakse rahastamisvahend koostööks tööstus- ning teiste suure sissetulekuga riikide ja territooriumitega

2009/0059 (COD)

Euroopa Liidu toimimise lepingu artikli 294 lõike 6 kohane KOMISJONI TEATIS EUROOPA PARLAMENDILE,

milles käsitletakse nõukogu seisukohta eesmärgiga võtta vastu Euroopa Parlamendi ja nõukogu määrus, millega muudetakse määrust (EÜ) nr 1934/2006, millega luuakse rahastamisvahend koostööks tööstus- ning teiste suure sissetulekuga riikide ja territooriumitega

1. TAUSTTEAVE

Ettepaneku Euroopa Parlamendile ja nõukogule edastamise kuupäev (dokument KOM(2009) 197 (lõplik) 2 – (2009)/0059 COD): | Edastamine: 21. aprill 2009. Parandus: 30. november 2009. Muudatus: 1. detsember 2009 (Lissaboni lepingu jõustumine) |

Euroopa Parlamendi arvamus, esimene lugemine: | 21. oktoober 2010 |

Muudetud ettepaneku edastamise kuupäev: | […] |

Nõukogu seisukoha vastuvõtmise kuupäev: | 10. detsember 2010 |

2. KOMISJONI ETTEPANEKU EESMÄRK

Komisjon tegi ettepaneku välistegevuse rahastamisvahendite vaheläbivaatamise raames,[1] et täita õiguslünk, mis ei lase ELil rahastada selliseid meetmeid, mis ei kuulu ühemõtteliselt ametliku arenguabi kategooriasse neljakümne kuues ELi partnerriigis üle kogu maailma.

Kõnealune õiguslünk on tekkinud seetõttu, et arengukoostöö rahastamisvahendi määrusega (artikli 2 lõige 4) on jäetud välja meetmed, mis ei vasta ametliku arenguabi kriteeriumidele. Need kriteeriumid on kindlaks määranud Majanduskoostöö ja Arengu Organisatsiooni arenguabikomitee (OECD/DAC). Muud põhiõigusaktid, mille alusel oleks võimalik rahastada arengukoostöö rahastamisvahendi määruse kohaldamisalasse jäävates arenguriikides meetmeid, mis ei vasta ametliku arenguabi kriteeriumidele, paraku puuduvad.

Seetõttu on tulnud teatavaid meetmeid rahastada arengukoostöö rahastamisvahendi kohaldamisalast välja jäävate ettevalmistavate tegevustena, mille jaoks Euroopa Parlament on eelarves loonud eraldi read (näiteks äri- ja teadusvahetus India ja Hiinaga ning koostöö Aasia ja Ladina-Ameerika keskmise sissetulekuga riikidega). Ettevalmistavad tegevused lõpetati 2009. aastal. Sellel ajal jõudsid Euroopa Komisjon ja Euroopa Parlamendi asjaomaste komisjonide esimehed kokkuleppele, et programmi Erasmus Munduse välisharus osalevate Euroopa üliõpilaste ja õpetajate tegevust toetatakse arengukoostöö rahastamisvahendist ainult 2009. aasta lõpuni. Lünka täites tuleks tagada ka teatavate ametliku arenguabi kriteeriumidele mittevastavate energeetikaprojektide ja avaliku diplomaatia valdkonna meetmete rahastamise võimalus (nt Aasias, Kesk-Aasias ning Iraagis ja Iraanis).

Ettepanek on tehtud ajavahemikuks 2010–2013 ning selle poliitiline ulatus ja mõju eelarvele on piiratud. Ettepanekuga ei piirata uusi välistegevuse rahastamisvahendeid käsitlevate ettepanekute esitamist järgmise finantsraamistiku raames.

3. MÄRKUSED NÕUKOGU SEISUKOHA KOHTA

3.1. Üldised märkused nõukogu esimese lugemise seisukoha kohta

Komisjon võib nõustuda nõukogu seisukohaga, mis on kolme institutsiooni konstruktiivsete läbirääkimiste tulemus. See on kooskõlas olulisimate eesmärkide ja komisjoni esialgse ettepaneku aluseks olnud lähenemisviisiga.

Parlament, nõukogu ja komisjon pidasid esialgu läbirääkimisi kompromissteksti üle, et parlament saaks selle heaks kiita oma esimesel lugemisel, mis oli kavandatud 2010. aasta juuniks. Selleks peeti kolmepoolseid arutelusid 13. aprillil ja 5. mail. Teksti ei olnud siiski võimalik ei juunis ega juulis heaks kiita allpool esitatud konkreetsete küsimuste tõttu.

3.2. Kokkulepitud ühise seisukoha põhijooned

Nõukogu seisukoha põhipunktid on järgmised:

- Liidu huvides on süvendada suhteid arenguriikidega sellistes valdkondades nagu majandus-, kaubandus-, akadeemiline, äri- ja teadusvahetus. Sellised vahetused ei pruugi vastata ametliku arenguabi kriteeriumidele, ehkki nende korraldamine on ELi huvides.

- Vahendist rahastatakse meetmeid, mis põhimõtteliselt ei vasta ametliku arenguabi kriteeriumidele.

3.3. Konkreetsed küsimused (parlamendi muudatusettepanekud, mis ei ole nõukogule vastuvõetavad):

- Delegeeritud õigusaktid (Euroopa Liidu toimimise lepingu artikkel 290). Parlament püüdis teha oma esimesel lugemisel muudatusettepanekuid, et kohaldada seda menetlust komisjoni mitmeaastaste strateegiadokumentide vastuvõtmise suhtes. Kõnealuses küsimuses ei olnud võimalik kokkulepet saavutada vaatamata pikka aega kestnud intensiivsetele läbirääkimistele (2. veebruaril, 23. märtsil ja 20. oktoobril toimunud kolmepoolsed kõnelused). Oma esimese lugemise seisukohas nõukogu parlamendi muudatusettepanekutega ei nõustunud. Komisjon on nõus jätkama oma jõupingutusi institutsioonide seisukohtade ühtlustamiseks ja selleks, et leida võimalusi parlamendi muudatusettepanekutega seotud peamiste mureküsimuste lahendamiseks, tagades eelkõige, et parlament saaks väliskoostöö strateegiate koostamist ja välistegevuse rahastamisvahendite kasutamist nõuetekohaselt kontrollida.

- Artikkel 16, milles käsitletakse võrdlussummat. Parlament võttis kõnealuse artikli kohta vastu muudatusettepaneku, aga nõukogu ei kiitnud seda oma esimesel lugemisel heaks ning eelistas komisjoni esitatud esialgset teksti. Komisjon toetab nõukogu seisukohta, kuna see kajastab standardsõnastust, mida kasutatakse kõikide rahastamisvahendite puhul. Selleks et kergendada kokkuleppele jõudmist ja institutsioone omavahel lepitada, on komisjon valmis siiski tegema käesolevale dokumendile lisatud avalduse.

4. KOKKUVÕTE

Nõukogu seisukoht kujutab endast kokkulepitud kompromissteksti, milles tullakse väga suurel määral vastu Euroopa Parlamendi nõudmistele ja võetakse arvesse parlamendi esimesel lugemisel tehtud muudatusettepanekuid. Komisjon võib seega nõukogu esimese lugemise seisukohaga nõustuda.

Rahastamisvahend koostööks tööstusriikidega – COM(2009) 197 (lõplik)

Komisjoni avaldus artikli 16 kohta

Määruses käsitletakse mitmesuguste konkreetsete mitteametliku arenguabi meetmete toetamist arengukoostöö rahastamisvahendi määrusega (nr 1905/2006) hõlmatud riikides. Määrus on kavandatud kõnealuse küsimuse ühekordse lahendusena.

Komisjon kinnitab veel kord, et vaesuse kaotamine aastatuhande arengueesmärke järgides on arengukoostöö peamine eesmärk ja prioriteet.

Komisjon tuletab meelde, et artiklis 16 sätestatud võrdlussummat rakendatakse II lisas loetletud riikide puhul, kasutades selleks otstarbeks loodud konkreetseid eelarveridu, mille vahendid on ette nähtud mitteametliku arenguabi meetmete toetamiseks.

Lisaks sellele kinnitab komisjon oma kavatsust pidada kinni arengukoostöö rahastamisvahendi määruse (määrus nr 1905/2006) artiklis 38 ajavahemikuks 2007–2013 kindlaks määratud võrdlussummast ning sama määruse nendest sätetest, milles käsitletakse ametliku arenguabi kriteeriumide täitmist. Komisjon tuletab meelde, et praeguse finantsplaneeringu kohaselt ületatakse kõnealune võrdlussumma 2013. aastal.

Eelnevale tuginedes kavatseb komisjon teha ettepanekud selliste eelarveprojektide kohta, millega tagatakse Aasia ja Ladina-Ameerika riikidele arengukoostöö rahastamisvahendi määruse nr 1905/2006 alusel kuni 2013. aastani antava arenguabi jätkumine, ilma et see mõjutaks arengukoostöö rahastamisvahendi määruse alusel praegu kavandatud ametliku arenguabi summasid või ELi eelarvet üldiselt.

[1] Komisjoni teatis Euroopa Parlamendile ja nõukogule: Välistegevuse rahastamisvahendite vaheläbivaatamine. KOM(2009) 196 (lõplik), 21. aprill 2009.